UDumisani Sibanda Ubekwa Emathuneni aweLady Stanley Cemetery koBulawayo
Abantu abasuke emagumbini amane elizwe abagoqela abenhlanganiso zentathelizindaba ezimbalwa asebenza lazo ezinjenge, Misa, iZUJ lezinye baze emngcwabeni wakhe ngobunengi.
BULAWAYO — Umuyi, obeyintathelizindaba edumileyo, uDumisani Sibanda obhubhe ngoMvulo, ubekwe ngoLwesihlanu emathuneni aweLady Stanley Cemetery koBulawayo embuthanweni wabantu abasuke emagumbini amane elizwe abagoqela abenhlanganiso zentathelizindaba ezimbalwa asebenza lazo ezinjenge, Media Institute of Southern Africa, iZimbabwe Union of Journalists, iZimbabwe Editors Forum, lezinye. USibanda wasebenza engumhleli enhlanganisweni zezindaba ezigoqela, iChronicle, Sunday News, Southern Eye, leZimbabwe Mail. Ubezelwe ngomnyaka 1972 wafunda eMtshede Primary School eNjube laseCyrene Boys High School. Eqeda eCyrene wayafundela ukuba yintathelizindaba eHarare Polytechnic College okulapho ahlangana khona lomngane wakhe omkhulu uNjabulo Ncube umkhokheli wenhlanganiso yabahleli eye Zimbabwe National Editors Forum. UNcube ugcaze umuyi njengomuntu obelothanda njalo owafikela ezandleni zakhe ekolitshini. Abezombusazwe kunye lenhlanganiso ezizimeleyo labo bebeze ukuzobeka uSibanda. UMnunzana Obediah Moyo okhokhela iZimbabwe Rural Libraries and Resource Development Program, uchaze umuyi njengomuntu owayewazi umsebenzi wakhe, obeqala acwayisise udaba engakalulobi. U- Nonceba Mnkandla Owake wasebenzela umsakazo weZBC uchaze umuyi njengomuntu obesebenza labanye kuhle engakhethi. Unobhala jikelele weZimbabwe Union of Journalsist, uFoster Dongozi uthi iZimbabwe ilahlekelwe ngeinye yentathelizindaba elohlonzi. UNkosikazi Martha Nduku owasebenza lomuyi esawufundela eSunday News uthi uphelelwe ngoba uSibanda ubengumntanakhe njalo bacinane NgoMqgibeleo eMsebenzini. Inengi labantu lingcome umuyi njengomuntu obelobuntu. UMuyi utshiye unkosikazi lengane engumfana ebisaselusane. Abantu lokhe bebuthene ku70463 eLobengula Extension koBulawayo. UMuyi utholakale efile endlini ngoMvulo njalo ubikwa ewome umhlubulo ebuthongweni.